CELEX: 32021D2111
Language: bg
Date: 2021-11-25 00:00:00
Title: Решение (ЕС) 2021/2111 на Съвета от 25 ноември 2021 година относно позицията, която трябва да се заеме от името на Европейския съюз съгласно Споразумението за търговия и сътрудничество между Европейския съюз и Европейската общност за атомна енергия, от една страна, и Обединено кралство Великобритания и Северна Ирландия, от друга страна, по отношение на създаването на работна група в областта на рибарството и приемането на нейния процедурен правилник

1.12.2021   
               
               
                  BG
               
               
                  Официален вестник на Европейския съюз
               
               
                  L 429/146
               
            
         РЕШЕНИЕ (ЕС) 2021/2111 НА СЪВЕТА
         от 25 ноември 2021 година
         относно позицията, която трябва да се заеме от името на Европейския съюз съгласно Споразумението за търговия и сътрудничество между Европейския съюз и Европейската общност за атомна енергия, от една страна, и Обединено кралство Великобритания и Северна Ирландия, от друга страна, по отношение на създаването на работна група в областта на рибарството и приемането на нейния процедурен правилник
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 43 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     На 29 април 2021 г. Съветът прие Решение (ЕС) 2021/689 (1) за сключването на Споразумението за търговия и сътрудничество между Европейския съюз и Европейската общност за атомна енергия, от една страна, и Обединено кралство Великобритания и Северна Ирландия, от друга страна (2) (наричано по-нататък „Споразумението за търговия и сътрудничество“). Споразумението за търговия и сътрудничество влезе в сила на 1 май 2021 г.
                  
               
                     (2)
                  
                  
                     С член 8, параграф 1, буква р) от Споразумението за търговия и сътрудничество се създава Специализираният комитет по рибарството. Неговите правомощия са определени в член 8, параграф 4 от Споразумението за търговия и сътрудничество. Задачите и областите на компетентност на Специализирания комитет по рибарството са изброени неизчерпателно в член 508 от Споразумението за търговия и сътрудничество.
                  
               
                     (3)
                  
                  
                     С член 8, параграф 4, буква е) от Споразумението за търговия и сътрудничество Специализираният комитет по рибарството се оправомощава да създава, наблюдава, координира и закрива работни групи. Съгласно член 9, параграф 2 от Споразумението за търговия и сътрудничество всяка създадена работна група, като действа под надзора на комитет, подпомага съответния комитет в изпълнението на задълженията му и, по-специално, подготвя работата на комитета и изпълнява задачите, възложени ѝ от него. В член 9, параграф 4 от Споразумението за търговия и сътрудничество се предвижда, че всички създадени работни групи определят своите процедурни правилници, график и дневен ред на заседанията по взаимно съгласие.
                  
               
                     (4)
                  
                  
                     На 5 октомври 2021 г. Съветът прие Решение (ЕС) 2021/1765 (3) за позицията, която трябва да бъде заета от името на Съюза за периода 2021—2026 г. в рамките на Специализирания комитет по рибарство. Посоченото решение се отнася до надзора и координацията на работните групи на този комитет, но не обхваща тяхното създаване и закриване.
                  
               
                     (5)
                  
                  
                     Целесъобразно е Специализираният комитет по рибарство да създаде съгласно член 8, параграф 4, буква е) от Споразумението за търговия и сътрудничество Работна група в областта на рибарството, която да действа под негов надзор. Работната група в областта на рибарството следва да определи свой процедурен правилник и да докладва редовно за дейността си на Специализирания комитет по рибарството.
                  
               
                     (6)
                  
                  
                     Работната група в областта на рибарството следва да служи като форум за обмен на информация, технически обсъждания и взаимни консултации. С изключение на приемането на своя процедурен правилник, не се предвижда тя да приема актове или мерки с правно действие. Тъй като не може да се изключи възможността Работната група в областта на рибарството да изготвя или по изключение да приема актове с правно действие при изпълнението на задачите, възложени ѝ от Специализирания комитет по рибарството, е целесъобразно да бъде определена позицията, която да бъде заемана от името на Съюза на заседанията на въпросната работна група по отношение на такива случаи.
                  
               
                     (7)
                  
                  
                     Позицията, която трябва да се заеме от името на Съюза в рамките на Специализирания комитет по рибарството по отношение на създаването на Работна група в областта на рибарството, както и позициите, които трябва да бъдат заети от името на Съюза в рамките на Работната група в областта на рибарството по отношение на приемането на нейния процедурен правилник и на други актове с правно действие, както и уточнението на посочените позиции, следва да бъдат установени от Съвета съгласно съответните разпоредби на Договорите, Решение (ЕС) 2021/689 и настоящото решение.
                  
               
                     (8)
                  
                  
                     Заседанията на Работната група в областта на рибарството следва да се подготвят в тясно сътрудничество със Съвета и неговите подготвителни органи и с тяхно участие.
                  
               
                     (9)
                  
                  
                     Съгласно член 218, параграф 10 от Договора за функционирането на Европейския съюз Европейският парламент получава незабавно изчерпателна информация,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Позицията, която трябва да се заеме от името на Съюза в рамките на Специализирания комитет по рибарството по отношение на създаването на Работна група в областта на рибарството, се съдържа в приложение I към настоящото решение.
            
            
               2.   Позицията, която трябва да се заеме от името на Съюза в рамките на Работната група в областта на рибарството по отношение на приемането на процедурния правилник на Работната група в областта на рибарството, както и свързаните с нея уточнения се съдържат в приложение II към настоящото решение.
            
            
               3.   Позицията на Съюза в рамките на Работната група в областта на рибарството, когато тази работна група трябва да изготви или приеме актове с правно действие, се уточнява допълнително в съответствие с приложение III към настоящото решение.
            
         
         
            Член 2
            При необходимост настоящото решение се подлага на оценка и, ако е целесъобразно, се преработва от Съвета по предложение на Комисията. При всички случаи решението се преразглежда до 31 декември 2022 г.
         
         
            Член 3
            Настоящото решение влиза в сила в деня на неговото приемане.
         
         
            Съставено в Брюксел на 25 ноември 2021 година.
            
               
                  За Съвета
               
               
                  Председател
               
               Z. POČIVALŠEK
            
         
         
            (1)  Решение (ЕС) 2021/689 на Съвета от 29 април 2021 г. за сключването, от името на Съюза, на Споразумението за търговия и сътрудничество между Европейския съюз и Европейската общност за атомна енергия, от една страна, и Обединено кралство Великобритания и Северна Ирландия, от друга страна, и на Споразумението между Европейския съюз и Обединено кралство Великобритания и Северна Ирландия относно процедурите за сигурност при обмен и защита на класифицирана информация (ОВ L 149, 30.4.2021 г., стр. 2).
         
            (2)  Споразумение за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна (ОВ L 149, 30.4.2021 г., стр. 10).
         
            (3)  Решение (ЕС) 2021/1765 на Съвета от 5 октомври 2021 г. за позицията, която трябва да се заеме от името на Европейския съюз за периода 2021—2026 година в рамките на Специализирания комитет по рибарство, създаден със Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна (ОВ L 355, 7.10.2021 г., стр. 135).
      
      
         
            ПРИЛОЖЕНИЕ I
            ПОЗИЦИЯ НА СЪЮЗА В РАМКИТЕ НА СПЕЦИАЛИЗИРАНИЯ КОМИТЕТ ПО РИБАРСТВОТО ПО ОТНОШЕНИЕ НА СЪЗДАВАНЕТО НА РАБОТНА ГРУПА В ОБЛАСТТА НА РИБАРСТВОТО
            Съюзът се стреми да гарантира създаването на Работна група в областта на рибарството под надзора на Специализирания комитет по рибарството като форум за обмен на информация, технически обсъждания и взаимни консултации. Под надзора на Специализирания комитет по рибарството Работната група в областта на рибарството подпомага посочения комитет при изпълнението на задълженията му, и по-специално подготвя неговата работа и изпълнява задачите, възложени ѝ от него.
         
      
      
         
            ПРИЛОЖЕНИЕ II
            ПОЗИЦИЯ НА СЪЮЗА В РАМКИТЕ НА РАБОТНАТА ГРУПА В ОБЛАСТТА НА РИБАРСТВОТО ПО ОТНОШЕНИЕ НА ПРИЕМАНЕТО НА ПРОЦЕДУРНИЯ ПРАВИЛНИК НА РАБОТНАТА ГРУПА В ОБЛАСТТА НА РИБАРСТВОТО
            Съюзът се стреми да гарантира, че процедурният правилник на Работната група в областта на рибарството се основава на процедурния правилник на Съвета за партньорство и на комитетите, съдържащ се в приложение 1 към Споразумението за търговия и сътрудничество, като същевременно предвижда адаптации, които трябва да бъдат одобрени от Съвета въз основа на документи за изразяване на позиция, които трябва да бъдат представени от Комисията. Процедурният правилник на Работната група в областта на рибарството може да предвижда също различни тематични конфигурации.
            Преди Работната група в областта на рибарството да приеме процедурния си правилник, Комисията представя на Съвета достатъчно време преди заседанието на работната група или преди писмената процедура в тази работна група и във всички случаи не по-късно от осем работни дни преди заседанието или използването на писмената процедура писмен документ, съдържащ елементите на предлаганото уточняване на позицията на Съюза, с цел обсъждане и одобряване на детайлите по позицията, която да бъде изразена от името на Съюза.
         
      
      
         
            ПРИЛОЖЕНИЕ III
            УТОЧНЯВАНЕ НА ПОЗИЦИЯТА НА СЪЮЗА НА ЗАСЕДАНИЯТА НА РАБОТНАТА ГРУПА В ОБЛАСТТА НА РИБАРСТВОТО
            Когато Работната група в областта на рибарството изготвя или приема актове с правни последици, се предприемат всички необходими стъпки, така че позицията, която да бъде изразена от името на Съюза, да отчита най-актуалната научна и друга относима информация, предадена на Комисията, и да е в съответствие с приложения I и II към Решение (ЕС) 2021/1765.
            За тази цел и въз основа на посочената информация Комисията представя на Съвета достатъчно време преди заседанието на Работната група в областта на рибарството или преди писмената процедура в тази работна група, включително в случаите, когато тя изготвя и приема своя процедурен правилник, и във всички случаи не по-късно от осем работни дни преди заседанието или използването на писмената процедура писмен документ, съдържащ елементите на предлаганото уточняване на позицията на Съюза, с цел обсъждане и одобряване на детайлите по позицията, която да бъде изразена от името на Съюза.
            Принципите, определени в настоящото приложение, ръководят работата на Комисията по време на заседанията на Работната група в областта на рибарството.
            Ако на заседание на Работната група в областта на рибарството не е възможно да се постигне съгласие, въпросът се отнася до Съвета в съответствие с процедурата, предвидена в настоящото приложение, с цел в позицията на Съюза да бъдат взети под внимание новите елементи.